CELEX: 62021TN0434
Language: el
Date: 2021-07-17 00:00:00
Title: Υπόθεση T-434/21: Προσφυγή-αγωγή της 17ης Ιουλίου 2021 — TO κατά ΕΟΠ

30.8.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 349/48
            
         
      Προσφυγή-αγωγή της 17ης Ιουλίου 2021 — TO κατά ΕΟΠ
      (Υπόθεση T-434/21)
      (2021/C 349/64)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα-ενάγουσα: TO (εκπρόσωπος: É. Boigelot, δικηγόρος)
      
         Καθού-εναγόμενος: Ευρωπαϊκός Οργανισμός Περιβάλλοντος (ΕΟΠ)
      
         Αιτήματα
      
      Η προσφεύγουσα-ενάγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση του ΕΟΠ της 21ης Σεπτεμβρίου 2020, κατά το μέρος που, αφού δέχθηκε το αίτημα επιστροφής της αποζημίωσης εγκατάστασης που είχε εσφαλμένως αφαιρεθεί από τον ΕΟΠ κατά την καταβολή των ποσών που οφείλονταν βάσει της απόφασης του ΔΕΕ της 11ης Ιουνίου 2019 στην υπόθεση T-462/17, αποφάσισε εντούτοις –και κατά το μέρος αυτό προσβάλλεται η απόφαση– να απορρίψει τα άλλα αιτήματα που διατύπωσε η προσφεύγουσα-ενάγουσα, μεταξύ άλλων στο ηλεκτρονικό της μήνυμα της 16ης Σεπτεμβρίου 2020 στο οποίο μνημονεύεται ρητώς η προσβαλλόμενη απόφαση, τα οποία αφορούσαν, πέραν της επιστροφής της αποζημίωσης εγκατάστασης που δεν έπρεπε να έχει αφαιρεθεί,
                  
                              —
                           
                           
                              το σημαντικό –αλλά όχι ακόμη προσδιορισμένο ελλείψει λεπτομερούς υπολογισμού– ακόμη οφειλόμενο ποσό, συν τους τόκους επί της αποζημίωσης απόλυσης από τις 22 Σεπτεμβρίου 2016 και από την ημερομηνία έκδοσης της απόφασης, επί του ποσού των ποσών των οποίων διατάχθηκε η καταβολή μέχρι την ημερομηνία της πραγματικής καταβολής,
                           
                        
                              —
                           
                           
                              τον λεπτομερή υπολογισμό των ποσών που οφείλονται ως κεφάλαιο, επιπλέον τόκων και παρεπομένων, και των ποσών που καταβλήθηκαν ήδη στην προσφεύγουσα-ενάγουσα, τα οποία πρέπει να καταβληθούν κατά προτεραιότητα επί των τόκων και παρεπομένων και, στη συνέχεια, επί του κεφαλαίου, και
                           
                        
                              —
                           
                           
                              αποζημίωση λόγω διάπραξης υπηρεσιακού πταίσματος το οποίο συνίσταται, αφενός, στην παραβίαση της εμπιστευτικότητας που παρέχει το Γενικό Δικαστήριο στην προσφεύγουσα-ενάγουσα, καθόσον ενημέρωσε τον νέο της εργοδότη για τη διαμάχη με τον ΕΟΠ με το σημείωμα αποδοχών του Αυγούστου 2019 στο οποίο περιέχονταν τα πιστωθέντα και τα οφειλόμενα ποσά, και, αφετέρου, επειδή αρνήθηκε να της κοινοποιήσει την αλληλογραφία με τον τότε σύμβουλό της, τόσο πριν όσο και μετά την έκδοση της προαναφερθείσας απόφασης·
                           
                        
            
                  —
               
               
                  να ακυρώσει την απόφαση που έλαβε με την προσβαλλόμενη απόφαση ο ΕΟΠ να αρνηθεί να εκτελέσει την απόφαση του ΔΕΕ της 11ης Ιουνίου 2019 στην υπόθεση T-462/17, στο μέτρο που προσβάλλεται εν προκειμένω, σε σχέση με το κεφάλαιο επιπλέον τόκων και παρεπομένων,
               
            
                  —
               
               
                  να εκτελέσει πλήρως την απόφαση του ΔΕΕ της 11ης Ιουνίου 2019 στην υπόθεση T-462/17 όσον αφορά το κεφάλαιο επιπλέον τόκων και παρεπομένων, καθώς και να αποκαταστήσει το σύνολο της ζημίας την οποία υπέστη και θα υποστεί η προσφεύγουσα-ενάγουσα λόγω της λήψης και εφαρμογής της προσβαλλόμενης απόφασης, με την καταβολή στην ίδια από τον ΕΟΠ:
                  
                              —
                           
                           
                              του ποσού που αντιστοιχεί στην αποζημίωση απόλυσης με προειδοποίηση το οποίο υποχρεώθηκε να καταβάλει, καθώς και στην αφαιρεθείσα αποζημίωση εγκατάστασης ύψους 2 950 ευρώ, αν δεν έχει ήδη καταβληθεί εκ νέου, ήτοι το πλήρες ποσό συν τόκους από τις 22 Σεπτεμβρίου 2016·
                           
                        
                              —
                           
                           
                              ποσό 20 000 ευρώ ως κατ’ αποκοπήν αποζημίωση για τη ζημία που υπέστη η ίδια από τη διάδοση σε τρίτους των προσωπικών της δεδομένων, καθώς και λόγω παραβίασης των κανόνων εμπιστευτικότητας, ιδίως σε σχέση με τον νυν εργοδότη της προσφεύγουσας-ενάγουσας·
                           
                        
                              —
                           
                           
                              ποσό 20 000 ευρώ κατ’ αποκοπήν αποζημίωσης για τη ζημία που υπέστη η ίδια λόγω της άρνησης να της κοινοποιηθεί η αλληλογραφία με τον σύμβουλό της τόσο πριν όσο και μετά την έκδοση της απόφασης·
                           
                        
            να καταδικαστεί το καθού-εναγόμενο στο σύνολο των δικαστικών εξόδων, σύμφωνα με το άρθρο 134 του Κανονισμού Διαδικασίας του Γενικού Δικαστηρίου της Ευρωπαϊκής Ένωσης.
      
         Λόγοι ακυρώσεως και κύρια επιχειρήματα
      
      Προς στήριξη της προσφυγής-αγωγής η προσφεύγουσα-ενάγουσα προβάλλει τρεις λόγους.
      
                  1.
               
               
                  Με τον πρώτο λόγο προβάλλεται παράβαση του άρθρου 266 ΣΛΕΕ, καθώς και παραβίαση των αρχών της καλής πίστης και της χρηστής διοίκησης, για τον λόγο ότι ο ΕΟΠ δεν έλαβε τα μέτρα που συνεπάγεται η εκτέλεση της απόφασης του Γενικού Δικαστηρίου υπέρ της προσφεύγουσας-ενάγουσας.
               
            
                  2.
               
               
                  Με τον δεύτερο λόγο προβάλλεται παράβαση του άρθρου 41 του Χάρτη των Θεμελιωδών Δικαιωμάτων της Ευρωπαϊκής Ένωσης (στο εξής: Χάρτης), της υποχρέωσης αιτιολόγησης και του καθήκοντος αρωγής.
               
            
                  3.
               
               
                  Με τον τρίτο λόγο προβάλλεται νέα παραβίαση των προσωπικών δεδομένων της προσφεύγουσας, η οποία συνιστά επιβαρυντική περίσταση σε σχέση με την πρώτη απόφαση που ελήφθη κατά παράβαση των άρθρων 7 και 8 του Χάρτη, καθώς και του άρθρου 12 του κανονισμού (ΕΚ) 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ 2001, L 8, σ. 1).